b'\n_START_ARTICLE_\nAvari\n_START_PARAGRAPH_\nAv\xc3\xa1ri, Evr\xc3\xa1zijski Av\xc3\xa1ri, staroslovansko in slovensko tudi  \xc3\x93bri, so bili zelo dobro organizirana zveza nomadskih plemen razli\xc4\x8dnega ve\xc4\x8dinoma tur\xc5\xa1kega porekla, v kateri so bili poleg vodilnih Avarov tudi Gepidi (po letu 567), Bolgari, Kutriguri in Slovani.  Vladal jim je kagan z mo\xc4\x8dno vojsko nomadskih voj\xc5\xa1\xc4\x8dakov, zna\xc4\x8dilno za tur\xc5\xa1ko-mongolska ljudstva. Ime Avari se je prvi\xc4\x8d pojavilo sredi 5. stoletja. Na evropskem zgodovinskem prizori\xc5\xa1\xc4\x8du so se pojavili \xc5\xa1ele leta 567, ko so skupaj z Langobardi napadli in podjarmili Gepide in vzpostavili premirje, ki je vladalo v velikem delu srednje in vzhodne Evrope. Vladali so v ve\xc4\x8dini Panonske kotline, v kateri so se obdr\xc5\xbeali do zgodnjega 9. stoletja.\n_START_SECTION_\nPoreklo\n_START_PARAGRAPH_\nAvari so bili tur\xc5\xa1kega porekla._NEWLINE_Raziskave zgodovinarja Andr\xc3\xa1sa R\xc3\xb3na-Tasa ka\xc5\xbeejo, da so etni\xc4\x8dni Avari nastali v Srednji Aziji v klasi\xc4\x8dnem obdobju z zlivanjem ve\xc4\x8d plemen.  R\xc3\xb3na-Tas domneva, da so se tur\xc5\xa1ki Oguri preselili v kaza\xc5\xa1ke stepe, se morda pomaknili proti jugu in zasedli ozemlje, ki so ga izpraznili Huni. Tam so se pome\xc5\xa1ali z indoevropsko govore\xc4\x8dimi Iranci, tako da so nastali Hioniti. V 460. Letih so jih verjetno podjarmili Rouranci in jim vsilili svoje vladarje. Na \xc4\x8delu konfederacije so bili Uari, vidno mesto v plemenski zvezi pa so nazadnje dosegli tudi Oguri.    _NEWLINE_Zgodovinar Menander Protektor, ki je pisal v 6. stoletju, omenja, da je jezik Avarov, ki jih imenuje Ouarkhonitai, enak (morda je mislil podoben) jeziku Hunov. \xc4\x8ce je jezik pokazatelj njihovega porekla, potem njegova trditev potrjuje, da bi lahko bili ogursko tur\xc5\xa1ko ljudstvo. Nekaj strokovnjakov je nedavno predpostavilo, da so bili iransko govore\xc4\x8de ljudstvo. Odkritje mongolskih lobanj v avarskih grobovih je nekatere strokovnjake privedlo  do zaklju\xc4\x8dka, da so bili vladajo\xc4\x8da elita evropskih Avarov Mongoli, \xc4\x8demur mnogi drugi stokovnjaki ugovarjajo._NEWLINE_Na za\xc4\x8detku 6. stoletja je plemensko zvezo premagalo Gokturki, ki so bili pred tem rouranski vazali. Teofilakt Simokat v svoji Zgodovini sveta pi\xc5\xa1e, da so "Gokturki zasu\xc5\xbenjili pleme Ogurov, ki je bilo eno od najmo\xc4\x8dnej\xc5\xa1ih \xe2\x80\xa6 kar se je kon\xc4\x8dalo z vojno". Del plemena se je morda \xc5\xbeelel izviti iz goktur\xc5\xa1ke nadoblasti in je okoli leta 555 pobegnil na severni Kavkaz. Njihovi novi sosedi so jim, po Simokatovem mnenju, verjeli, da so pravi Avari. Vzpostavili so diplomatske stike z Bizantinci in drugimi stepskimi nomadskimi plemeni in jih bogato obdarili. Gokturki so kasneje Bizantince prepri\xc4\x8dali, da niso resni\xc4\x8dni Avari, pa\xc4\x8d pa skupina  "ube\xc5\xbenih Skitov", ki je pobegnila pred njimi in ukradla presti\xc5\xbeno ime Avari. Bizantinci so jih nato preimenovali v psevdo Avare._NEWLINE_Zgodovinar Walter Pohl je na podlagi podrobnih \xc5\xa1tudij H.W. Haussiga (1953) in K. Czegl\xc3\xa8dyja (1983) in svojih metodolo\xc5\xa1kih raziskav leta 1998 za vse teorije izjavil: "Nesmiselno je spra\xc5\xa1evati se, kdo natan\xc4\x8dno so bili predniki evropskih Avarov. O njih vemo samo to, da so imeli staro in presti\xc5\xbeno ime in da so prvi namigi o njih \xc5\xa1e iz \xc4\x8dasa Herodota. Predpostavljamo lahko, da so bili zelo me\xc5\xa1ana dru\xc5\xbeba voj\xc5\xa1\xc4\x8dakov, ki je hotela pobegniti pred goktur\xc5\xa1ko nadoblastjo." \xc4\x8ce so bili Avari sploh kdaj posebna etni\xc4\x8dna skupina, se je njihova prepoznavnost v Evropi izgubila. Naziv Avar je, izgleda, pomenil prebivalca avarske dr\xc5\xbeave, podobno kot je naziv Rimljan pomenil dr\xc5\xbeavljana Rimskega cesarstva. Edino, kar je zanesljivo, je to, da so bili Avari ob svojem prihodu v Evropo zelo heterogeno mnogoetni\xc4\x8dno ljudstvo. Sodobne raziskave ka\xc5\xbeejo, da nobena plemenska zveza stepskih voj\xc5\xa1\xc4\x8dakov, na primer Skitov, Hunov, Mad\xc5\xbearov, Bolgarov, Avarov, Hazarov, Kumanov, Mongolov itd., ni bila etni\xc4\x8dno homogena, pa\xc4\x8d pa zveza ve\xc4\x8d ljudstev._NEWLINE_Ne glede na to, kje je nastala za\xc4\x8detna skupina nomadskih voj\xc5\xa1\xc4\x8dakov, so se Avari hitro pome\xc5\xa1ali s slovanskim prebivalstvom v spodnjedonavskem bazenu in Panonski ni\xc5\xbeini. Lingua franca med razli\xc4\x8dnimi ljudstvi v kaganatu je bila, izgleda,  prvotna slovan\xc5\xa1\xc4\x8dina. Antropolo\xc5\xa1ke raziskave so odkrile tudi nekaj okostij z mongolskimi zna\xc4\x8dilnostmi, \xc4\x8deprav je bilo podro\xc4\x8dje pod stalnim kulturnim vplivom iz evrazijskih nomadskih step.\n_START_SECTION_\nPrihod v Evropo\n_START_PARAGRAPH_\nAvari so pri\xc5\xa1li na podro\xc4\x8dje severno od Kavkaza leta 557. V Konstantinopel so poslali svoje odposlance in vzpostavili prve stike z Bizantinskim cesarstvom. V zamenjavo za zlato so privolili, da bodo v bizantinsko korist podjarmili "neposlu\xc5\xa1na ljudstva". Premagali in priklju\xc4\x8dili so \xc5\xa1tevilna nomadska plemena, med njimi Kutrigurske Bolgare, Onogurske/Utigurske Bolgare, Savirje in Ante. Do leta 562 so zavladali stepam severno od \xc4\x8crnega morja in pore\xc4\x8dju spodnje Donave. Ob prihodu na Balkan so bili raznolika skupina kak\xc5\xa1nih 20.000 konjenikov. Bizantinski cesar Justinijan I. jih je podkupil, da so se obrnili na severozahod proti Germaniji, kjer so njihovo prodiranje zaustavili Franki. _NEWLINE_Med iskanjem bogatih pa\xc5\xa1nikov so na za\xc4\x8detku od Bizantinskega cesarstva zahtevali ozemlje ju\xc5\xbeno od Donave v sedanji Bolgariji. Bizantinci so njihovo zahtevo zavrnili, ker je stik Avarov z Gokturki zmanj\xc5\xa1eval mo\xc5\xbenost njihovega napada na cesarstvo.  Avare so zato preusmerili na ozemlje za Karpati, ki je imelo naravno obrambo, vendar so ga takrat zasedali Gepidi. Leta 567 so Avari sklenili zavezni\xc5\xa1tvo s sovra\xc5\xbeniki Gepidov Langobardi in skupaj so osvojili ve\xc4\x8dino Gepidskega kraljestva. Avari so zatem prepri\xc4\x8dali Langobarde, naj se premaknejo v severno Italijo. Njihova selitev je bila zadnja masovna selitev Germanov v obdobju preseljevanje narodov._NEWLINE_Bizantinci so \xc5\xa1e naprej uspe\xc5\xa1no vodili politiko \xc5\xa1\xc4\x8duvanja barbarskih ljudstev drugega proti drugemu. Avare so prepri\xc4\x8dali, naj napadejo Slovene v Mali Skitiji, ki so imeli bogato zemljo in niso bili \xc5\xa1e nikoli premagani. Ko so opusto\xc5\xa1ili ve\xc4\x8dino slovenskega ozemlja, so se Avari umaknili v Panonsko ni\xc5\xbeino, pred tem pa je mnogo kaganovih podlo\xc5\xbenikov prebegnilo v Bizantinsko cesarstvo. Do leta 600 so Avari ustanovili nomadsko cesarstvo, ki se je raztezalo od dana\xc5\xa1nje Avstrije na zahodu do ukrajinskih  step na vzhodu in vladali \xc5\xa1tevilnim ljudstvom.\n_START_SECTION_\nZgodnje avarsko obdobje (580-670)\n_START_PARAGRAPH_\nPribli\xc5\xbeno do leta 580 je avarski kagan Bajan I. podjarmil ve\xc4\x8dino slovanskih, hunsko-bolgarskih in germanskih plemen. Ko Bizantinsko cesarstvo ni bilo ve\xc4\x8d sposobno pla\xc4\x8devati svojih obveznosti ali najemati avarskih najemnikov, so za\xc4\x8deli Avari vpadati  na bizantinska balkanska ozemlja. Menander pi\xc5\xa1e, da so Avari leta 568 oplenili Dalmacijo, 10.000 Kutigurskih Bolgarov pod Bajanovim poveljstvom pa je  presekalo povezavo Bizantinskega cesarstva s severno Italijo. Do leta 582 so Avari osvojili Sirmium (sedanja Sremska Mitrovica), pomembno trdnjavo v biv\xc5\xa1i rimski provinci Panoniji. Ko so Bizantinci zavrnili pla\xc4\x8dilo \xc5\xa1e ve\xc4\x8djih dajatev, ki jih je zahteval Bajanov sin in naslednik Bajan II., so Avari zasedli \xc5\xa1e Singidunum (sedanji Beograd) in Viminacium v Zgornji Meziji. _NEWLINE_V 590. letih se je zaradi Mavricijevega vojnega pohoda na Balkan njihovo napredovanje ustavilo.  Po porazu na svojem ozemlju leta 602 so nekateri Avari  prebegili k Bizantincem. Po zmagi se je Mavricij v nasprotju z dotedanjim na\xc4\x8dinom vojskovanja odlo\xc4\x8dil, da se z vojsko ne bo vrnil domov, ampak se bo utaboril in prezimil severno od Donave. Njegova odlo\xc4\x8ditev je v vojski spro\xc5\xbeila upor, ki je dal Avarom \xc5\xa1e kako potreben predah. Uporu je sledila dr\xc5\xbeavljanska vojna, ki jo je spro\xc5\xbeila perzijska invazija, zaradi katere so imeli Avari po letu 615 proste roke na nebranjanem Balkanu. Leta 610 so poskusili napasti severno Italijo. _NEWLINE_Pla\xc4\x8dila Bizantinskega cesarstva v zlatu in blagu so malo pred letom 626 dosegla rekordno vsoto 200.000 solidov._NEWLINE_Leta 626 so se Avari pridru\xc5\xbeili Sasanidom v neuspelem obleganju Konstantinopla. Po tem porazu sta avarski presti\xc5\xbe in mo\xc4\x8d za\xc4\x8dela upadati. Bizantinski in frankovski  dokumenti pri\xc4\x8dajo, da se je za\xc4\x8dela vojna med Avari in njihovimi zahodnoslovanskimi varovanci Veneti. V 630. letih je Samo, vladar prve zgodovinsko dokazane slovanske dr\xc5\xbeave \xe2\x80\x93 Samove plemenske zveze, vzpostavil svojo oblast na ozemljih severno in zahodno od avarskega kaganata, ki so bila pred tem avarska. Plemenski zvezi je uspe\xc5\xa1no vladal  do svoje smrti leta 658._NEWLINE_Zgodovina Samove plemenske zveza po njegovi smrti je zelo nejasna. Prevladuje mnenje, da je razpadla. Arheolo\xc5\xa1ke najdbe ka\xc5\xbeejo, da so se Avari vrnili na svoja izgubljena ozemlja ali vsaj do najbolj ju\xc5\xbenega dela dana\xc5\xa1nje Slova\xc5\xa1ke in vzpostavili so\xc5\xbeitje s Slovani, ozemlja severno od te meje pa so bila popolnoma venetska (slovanska). Prva dogodka, ki govorita o usodi Slovanov in Avarov na tem podro\xc4\x8dju, sta napad Moravske in Nitrske kne\xc5\xbeevina na Avare v poznem 8. stoletju in poraz Avarov v napadu Frankov pod poveljstvom Karla Velikega leta 799 ali 802/803._NEWLINE_Pribli\xc5\xbeno v \xc4\x8dasu Samovega kraljestva je veliki kan Kubrat iz plemena Dulo vodil uspe\xc5\xa1en upor proti avarski oblasti v Panonski ni\xc5\xbeini in ustanovil dr\xc5\xbeavo, ki so jo Bizantinci kasneje imenovali Stara Velika Bolgarija. Dr\xc5\xbeavljanska vojna ali morda vojna za nasledstvo v Onoguriji med zdru\xc5\xbeenimi Avari in Kutrigurskimi Bogari na eni strani in Kubratovimi Utigurskimi Bolgari  na drugi je divjala leta 631-632. Vojska Avarov in Kutrigurskih Bolgarov  je bila uni\xc4\x8dena in Avari so pri\xc5\xa1li pod oblast Patrie Onogurie - Domovine Onogurov oziroma Stare Velike Bolgarije. Kronist Fredegar je svoji Kroniki zapisal, da je 9.000 Bolgarov pobegnilo in iskalo zato\xc4\x8di\xc5\xa1\xc4\x8de na Bavarskem, kjer jih je dal frankovski kralj Dagobert I. pobiti. Del Onogurije je pre\xc5\xbeivel in postal znan kot Kozariks, ki se v Transilvaniji omenja \xc5\xa1e v \xc4\x8dasu vladarja Menumoruta v 13. stoletju. _NEWLINE_Po Kubratovi smrti so Avari hoteli ponovno vzpostaviti svojo oblast. Skupina Bolgarov iz vzhodne Onogurije je se je zato preselila proti severu, kjer je ob reki Volgi ustanovila svojo dr\xc5\xbeavo Vol\xc5\xa1ko Veliko Bolgarijo. Tiste, ki so ostali ujeti med Transilvanijo in Ukrajino, so asimilirali Hazari. Avarom se kljub bitkam v 7. stoletju ni uspelo ponovno povzpeti na vrh. Eno od plemen je nasledilo oblast v Onoguriji in zaradi pritiska Hazarov  preselilo svojo prestolnico iz Balt-Avarja v B\xc3\xa1cs.\n_START_SECTION_\nSocialna in plemenska ureditev\n_START_PARAGRAPH_\nSredi\xc5\xa1\xc4\x8de avarske mo\xc4\x8di je bilo ozemlje zahodno od Karpatov. Podlo\xc5\xbenike z obrobij cesarstva so  preselili v osrednje pokrajine. Sledovi avarske materialne kulture segajo na jug do Makedonije, vzhodno od Karpatov pa arheolo\xc5\xa1kih najdb ni, kar pomeni, da so naseljevali predvsem zahodni Balkan. Strokovnjaki predpostavljajo, da so imeli visoko strukturirano hierarhi\xc4\x8dno dru\xc5\xbebo in zapletene odnose z drugimi nomadskimi plemeni. Na vrhu hierarhi\xc4\x8dne piramide je bil kagan z manj\xc5\xa1o skupino nomadskih aristokratov. _NEWLINE_Arheologi so odkrili nekaj izjemno bogatih grobov, ki potrjujejo, da je bila mo\xc4\x8d v dr\xc5\xbeavi omejena na kagana in z njim tesno povezanega razreda elitnih voj\xc5\xa1\xc4\x8dakov. V grobovih so bili poleg zlatnikov pogosto tudi polo\xc5\xbeajni simboli pokojnega, na primer okra\xc5\xa1eni pasovi, stremena, ki so podobna tistim iz Srednje Azije, in celo njihovi konji. _NEWLINE_Avarsko vojsko so sestavljale \xc5\xa1tevilne slovanske, gepidske in bolgarske voja\xc5\xa1ke enote, ki so opravile ve\xc4\x8dino posla za zelo skromno pla\xc4\x8dilo. Izgleda, da so bila v dr\xc5\xbeavi tudi delno samostojna, predvsem slovanska plemena, ki so imela strate\xc5\xa1ko vlogo, na primer varovanje zahodne avarske meje pred napadi Frankov. Tretje skupina plemen so bili avarski zavezniki, ki so imeli  enak polo\xc5\xbeaj kot Avari. Tak\xc5\xa1ni so bili na primer Zaberganovi Kutrigurski Bolgari in Ardagastovi Slovani, ki so pogosto samostojno napadali bizantinska ozemlja._NEWLINE_Avari in njihovi podlo\xc5\xbeniki so na za\xc4\x8detku \xc5\xbeiveli lo\xc4\x8deno. Izjeme so bile slovanske in germanske \xc5\xbeenske, ki so bile poro\xc4\x8dene z Avari. Kasneje se je germansko in slovansko prebivalstvo vklju\xc4\x8dilo v avarski socialni red in kulturo, ki se je zgledovala po perzijski in bizantinski kulturi. Znanstveniki so odkrili me\xc5\xa1ano avarsko-slovansko kulturo z zna\xc4\x8dilnimi ornamenti: uhani v obliki polmeseca, bizantinskim podobnimi zaponkami ter ogrlicami in zapestnicami z rogatimi zaklju\xc4\x8dki. Paul Fourarcre o njej pravi: "Iz me\xc5\xa1ane slovansko-avarske materialne zapu\xc5\xa1\xc4\x8dine iz 7. stoletja bi lahko sklepali, da so med avarskimi voj\xc5\xa1\xc4\x8daki in slovanskimi kmeti vladali miroljubni in slo\xc5\xbeni odnosi". Povsem mo\xc5\xbeno je, da je vsaj nekaj poglavarjev slovanskih plemen postalo del avarske aristokracije. Poleg grobov asimiliranih Gepidov so na avarskem ozemlju odkrili tudi nekaj zahodnogermanskih karolin\xc5\xa1kih grobov, v katerih so morda pokopani voja\xc5\xa1ki najemniki.\n_START_SECTION_\nSrednje (670-720)  in pozno obdobje (720-804)\n_START_PARAGRAPH_\nVeliki kan Kubrat, vladar Velike Stare Bolgarije, je leta 665 umrl. Na ozemlju sedanje Ukrajine  ga je nasledil kan Batbajan.  Po letu 670 so enotnost onogurske bolgarske konfederacije razbili Hazari, zaradi katerih je nekaj Utigurskih Bolgarov zapustilo Ukrajino in se preselilo proti zahodu. Dunajska kronika pravi, da so se "Hungari"/Onogurski Bolgari dokon\xc4\x8dno priselili v Panonijo leta 677. Priselitev nove etni\xc4\x8dne skupine, za katero so bili zna\xc4\x8dilni \xc4\x8dopi dolgih las, spleteni v kito, enorezne sablje in \xc5\xa1iroki simetri\xc4\x8dni loki, je ozna\xc4\x8dila za\xc4\x8detek srednjega avarsko-bolgarskega obdobja, ki je trajalo od leta 670 do 720.  Prva skupina Onogurskih Bolgarov pod vodstvom kana Kubra se je potem, ko je pri Sirmiumu porazila Avare, pomaknila proti jugu in naselila na ozemlju sedanje Makedonije. Druga skupina Onogurskih/Utigurskih Bolgarov pod vodstvom kana Asparuha, o\xc4\x8deta kana Tervela, je bila \xc5\xbee stalno naseljena na Balkanu (okoli 679-681) in je izoblikovala Bolgarijo.  Avarsko cesarstvo je kljub temu, da se je njeno ozemlje zmanj\xc5\xa1alo na polovico prvotne velikosti, \xc5\xa1e vedno trdno vladalo ob celem srednjem toku Donave. Njeno vplivno obmo\xc4\x8dje je na zahodu segalo vse do Dunajske kotline. Po Samovi smrti  je nakaj slovanskih plemen ponovno pri\xc5\xa1lo pod avarsko oblast. Nova regionalna centra mo\xc4\x8di sta nastala v bli\xc5\xbeini Ozore v okraju Tolna in v Igarju v okraju Feh\xc3\xa9r v sedanji Mad\xc5\xbearski. Oba centra sta okrepila avarsko mo\xc4\x8d, ve\xc4\x8dina Balkana pa je ostala v rokah slovanskih plemen, ker tam niti Avari niti Bizantinci niso bili sposobni vzpostaviti svoje oblasti. _NEWLINE_V zgodnjem 8. stoletju se je v Karpatski kotlini pojavila nova arheolo\xc5\xa1ka kultura "krilatega leva in vitice (vinske trte)". Nekateri strokovnjaki so jo posku\xc5\xa1ali pripisati prihodu novih priseljencev, na primer prvih Mad\xc5\xbearov, vendar je teorija \xc5\xa1e vedno predmet zazprav. Mad\xc5\xbearska arheologa Laszl\xc3\xb3 Makkai in Andr\xc3\xa1s M\xc3\xb3czy jo pripisujeta notranjemu razvoju avarske kulture, ki je nastal z integracijo bolgarskih priseljencev iz 670. let. Arheologa trdita, da se je "materialna kultura (umetnost, obla\xc4\x8denje, oprema in oro\xc5\xbeje) iz poznega avarsko-bolgarskega obdobja razvila neodvisno od novih vplivov". Mnoge regije, ki so bile neko\xc4\x8d pomembna sredi\xc5\xa1\xc4\x8da avarskega cesarstva, so izgubile svoj pomen, nastalo pa je nekaj novih. Ostanki avarske materialne kulture, ki jih odkrivajo po severnem Balkanu, morda ka\xc5\xbeejo na prisotnost Avarov, \xc5\xa1e bolj verjetno pa na svobodne Slovane, ki so privzeli avarske obi\xc4\x8daje.\n_START_SECTION_\nPropad\n_START_PARAGRAPH_\nPostopno upadanje avarske mo\xc4\x8di se je kon\xc4\x8dalo s hitrim propadom v enem samem desetletju. Niz frankovskih vojnih pohodov v 790. letih, ki jih je vodil Karel Veliki, se je kon\xc4\x8dal z osvojitvijo Avarskega cesarstva. Franki so zasedli ve\xc4\x8dino Panonske ni\xc5\xbeine vse do reke Tise. Franki so med spopadi z Avari poklicali na pomo\xc4\x8d Slovane. Leta 791 jim je na pomo\xc4\x8d pri\xc5\xa1el hrva\xc5\xa1ki knez Vojnomir iz Panonske Hrva\xc5\xa1ke. Napad je bil uspe\xc5\xa1en in Avari so se morali umakniti iz Hrva\xc5\xa1ke in Panonije. Franki so klju\xc4\x8dno zmago dosegli med vojnim pohodom Karla Velikega in njegovega sina Pipina leta 796. Hvalnica "De Pippine regis Victoria Avarica" (O zmagi kralja Pipina nad Avari), ki slavi njegovo zmago leta 796, se je ohranila. _NEWLINE_Franki so mnogo Avarov pokristjanili in jih vklju\xc4\x8dili v svoje cesarstvo (...(sc. Avaros) autem, qui obediebant fidei et baptismum sunt consecuti...). Leta 804 je Prvo bolgarsko cesarstvo porazilo Avare na jugovzhodu njihovega ozemlja v Transilvaniji in jugovzhodni Panoniji. Mnogo Avarov je pri\xc5\xa1lo pod bolgaesko oblast. Franki so osvojeno avarsko ozemlje pretvorili v Avarsko marko (Awarenmark). Vzhodni del marke so odstopili slovanskemu knezu Pribini, ki je leta 840 ustanovil kne\xc5\xbeevino Spodnjo Panonijo. Zahodni del Avarske marke je \xc5\xbeivel do leta 871, ko so ga vklju\xc4\x8dili v Karantanijo in Vzhodno marko._NEWLINE_Po propadu Avarskega cesarstva sta ime Avar in etni\xc4\x8dna skupina, ki se je imela za Avare, v eni sami generaciji izginila. Avari so bili leta 871 v Panoniji zagotovo \xc5\xa1e prisotni, potem pa kronisti njihovega imena niso ve\xc4\x8d omenjali. Izgleda, da so se \xc5\xbee ve\xc4\x8d generacij pred tem pome\xc5\xa1ali med mnogo \xc5\xa1tevil\xc4\x8dnej\xc5\xa1e Slovane in pri\xc5\xa1li pod oblast tujcev \xe2\x80\x93 Frankov, Bolgarov in Velike Moravske.  Do sredine 9. stoletja so vsi ostanki avarske vladavine izginili. Nekaj Avarov se je ohranilo v regiji solitudo avarorum, ki se sedaj imenje  Alf\xc3\xb6ld, pa \xc5\xa1e tam so v treh generacijah izginili. Z njihovim postopnim zlivanjem s Slovani je nastalo tur\xc5\xa1ko/slovansko govore\xc4\x8de ljudstvo pod frankovsko oblastjo. Na tak\xc5\xa1no me\xc5\xa1ano prebivalstvo so naleteli Mad\xc5\xbeari, ki so v poznem 9. stoletju vdrli v Panonsko ni\xc5\xbeino.\n_START_SECTION_\nJezik\n_START_PARAGRAPH_\nStrokovnjaki kljub pomanjkanju neposrednih dokazov na splo\xc5\xa1no predpostavljajo, da je izumrli jezik evrazijskih Avarov spadal v podskupino ogurskih tur\xc5\xa1kih jezikov. Jezik se uradno imenuje tur\xc5\xa1ka avar\xc5\xa1\xc4\x8dina, da bi se razlikoval od   severnokavka\xc5\xa1ke avar\xc5\xa1\xc4\x8dine, ki jo govorijo sodobni kavka\xc5\xa1ki Avarci.'